钦定古今图书集成/理学汇编/学行典/第239卷 > 周朴
## 钦定古今图书集成/理学汇编/学行典/第239卷 > 周朴

按《饶州府志》：“周朴，字吉甫，番阳人。美髭髯，有大志。初
从学于张采，采奇其才，处之家塾。吉甫以其知己，事
之不去。时盗起江湖间，州将以采知兵，使督州兵讨
之。盗有张家僮，率众掠邑里，采将攻之，而贼先发，遂
遇害。吉甫走告州将曰：‘张提督为贼所杀，诸子皆幼，
吾当为师复仇’。州将义之，授以兵。兵寡议者，劝更募”
之，吉甫曰：“我募而众，彼亦众矣，不若出其不意急击
之。”即𢭏贼所屯。贼穷，以金掷地，兵争取金，贼脱去，吉
甫立斩数人以徇，慷慨流涕，誓不与贼俱生。众感动，
愿效死力。攻一寨破之，馀寨皆走。乘胜追击，斩首数
千，生擒僮贼，斩之，俎其心肺，为文祭其师，境内贼栅
数十，悉平之。元兵至，州将唐震死之，众劝吉甫降，太
守可得，吉甫曰：“吾为师复仇而已，他岂所望哉！”即日
散遣所部，隐居不复言功名事。景定元年卒。长子子暾元，至正进士，应奉翰林同知制诰兼国史编修。